Mapimpi uit toets in Wellington | Netwerk24
Deur Hendrik Cronjé 10 September 2018 07:54
Makazole Mapimpi is op pad terug Suid-Afrika toe.
Makazole Mapimpi druk sy drie teen die Wallabies. Foto: Getty Images
Hy sal Saterdag se Rugbykampioenskapstoets tussen die Springbokke en Nieu-Seeland in 'n koue Wellington weens 'n kniebesering misloop. Hy het die besering in die eerste helfte van die toets teen die Wallabies in Brisbane opgedoen.
"Die besering is slegter as die een wat hy in die vorige toets (teen Argentinië) opgedoen het," het die Bok-breier Rassie Erasmus gesê.
Makazole Mapimpi sal die toets teen die All Blacks weens 'n kniebesering misloop. Dis yskoud in Wellington. Net die Bloemfonteiners sal in die koue weer oorleef. pic.twitter.com/0LacV0PadP
Hy vlieg huis toe om skanderings te ondergaan, waarna bepaal sal word hoe lank hy uit is. Mapimpi is reeds Sondag deur die Bokke se spandokter, Konrad van Hagen, ondersoek.
Die Bok-afrigter gaan nie 'n plaasvervanger ontbied nie.
"Ons kan Cheslin Kolbe en Willie le Roux daar oorweeg. Ons kan ook Damian Willemse op heelagter en Willie op vleuel kies. Ons het verskeie opsies."
Die Bokke kan selfs Jesse Kriel vra om deel van die agterste driehoek te word, ofskoon dit na 'n onwaarskynlike opsie lyk aangesien hy en Damian de Allende baie ervaring aan die Bok-middelveld bied.
"Ek dink nie dis die moeite werd om iemand hierheen te laat vlieg nie, want hy sal eers Woensdag hier aankom. Ons sal eerder iemand in die groep gebruik aan wie dit bekend is wat ons probeer doen."
Op 'n vraag of Erasmus nie bekommerd is oor die beskeie ervaring van 'n moontlike agterste driehoek teen die beste span ter wêreld nie, het die Bok-afrigter gesê hy beskou dit eerder as 'n geleentheid.
"Die plan is altyd om iemand deur druksituasies soos dié te kry. Die onervare senterpaar van André Esterhuizen en Lukhanyo Am wat in Argentinië gespeel het, het byvoorbeeld nou daardie ervaring opgedoen.
"As jy ooit wil weet of 'n speler dit gemaak het, sal jy ná Saterdag se toets weet. Jy wil 'n speler in Nieu-Seeland teen Nieu-Seeland toets."
Le Roux het al in 47 toetse gespeel, maar Aphiwe Dyantyi sal Saterdag die eerste keer voor die All Blacks se haka staan. Hy het in ses van die Bokke se sewe toetse vanjaar gespeel.
Kolbe het verlede naweek sy toetsbuiging gemaak, terwyl Willemse twee toetse agter sy naam het.
Dit beteken dat die Bokke die All Blacks met 'n agterste driehoek kan pak wat saam in minder as 55 toetse gespeel het.
Die Bokke se agterste driehoek van Andries Coetzee, Raymond Rhule en Courtnall Skosan was verlede jaar 'n vuurwarm besprekingspunt ná die slagting van 57-0 teen die All Blacks in Albany. Hulle was egter meer onervare as Le Roux-hulle en het voor die Albany-toets net in sowat 20 saam gespeel.
Die Nieu-Seelandse media is opgewonde oor Shannon Frizell se spel. Hulle voorspel groot dinge vir hom in die All Black-trui. pic.twitter.com/wDr12YG4ck
— Netwerk24 Sport (@Netwerk24Sport) September 9, 2018
Volgens die dagkoerant wil die All Blacks vir Rieko Ioane, Sonny Bill Williams, Sam Cane en Ryan Crotty teen die Bokke betrek. Nie een van hulle het teen die Poemas gespeel nie.
Meer oor: Bokke | Makazole Mapimpi | Toetsrugby | Springbokke | Wallabies | Rugbykampionskap | All Blacks